تقييم المطعم : أنا اكتf تقييمي هذا وأنا رايح للمطعم أكثر من 20 مرة من غير أي مبالغة .
جربت عندهم عدة طلبات ، بعضها كان عادي والبعض الاخر كان ابداع .

بالنسبة للشوربات والمقبلات عادية ولايوجد شئ يذكر . عادة كمقبلات أطلب بيتزا فونجي ( بيتزا بالفطر ) وصراحة هي من أحسن البيتزات اللي مرت علي خاصة ً بعد إضافة الزيت الحار اللي يجي مع البيتزا . وهذا مو بس رأيي ، كثير من الأصدقاء جربوها وعجبتهم مثلي وأكثر . سعر البيتزا حوالي 50 ريال وأنا اشوف انها تستاهل كل ريال . المهم البيتزا دايم نطلبها للمشاركة لاتاحة الفرصة للطلبات الاخرى .

اللي يحب التغيير بدل البيتزا التقليدية ، عندهم كالزوني بالديك الرومي والطماطم وصراحة روعة . لذيذة جدا ولكنها كبيرة فيضل المشاركة .

بعد ذلك أنتقل للباستا . صراحة عندهم طلبين من أحسن الأطباق في الرياض .
الأول الكانيلوني وتكون محشية باللحم ومحاطة بالجبن . طلب خطير ولذيذ لأبعد حد وأنصح الجميع بتجربته .
الطلب الثاني اللي هو الريجاتوني المقدم في سلة من جبن البارميزان وهو طلب أيضا رائع ومغاير للطلب الأول فيعني ماراح تملون منهم .
وعلى الفكرة الطلبين أسعارهم معقولة ومشبعة ، وأقول مشبعة بعد تجربة على أكثر من 5 شباب من مختلف الأحجام .

في النهاية الحلويات . أيضا في طلبين ، طلب خفيف ورايق اللي هو ليمون سوربيت ، الطلب يجي واحد سوربيه ليمون وسوربيه برتقال . أنا عادة أقوله يخلي الاثنين ليمون واتشارك فيه مع احد ثاني عشان اثنين كثير ، مع العلم انه مرة حامض بس جيد ويعتبر نهاية جيدة للوجبة .
الطلب الثاني اللي هو التيرامسو . مرة لذيذة عندهم وأنصح بتجربتها بس انها ثقيلة شوي ، فما أنصح فيها لو انه مافي مكان بعد الاكل .

بالنسبة للخدمة : ماشالله مستوى رفيع وأحلى شي انهم فاهمين في الطلبات . سريع ولايرفعون الضغط . وفي أكثر من مرة يقدمون عينات عن أطباق جديدة لتجربته ( غالبا في الحلويات ) .

المكان يعتبر حلو ورايق ، وديكره مميز وجميل . مافي زحمة بالنسبة للأفراد ، وبالنسبة للعائلات في مكان مفتوح أو مكان مغلق مع البارتشنات .

أتمنى اني أكون افدتكم بتقييمي عن المطعم وسارفع بعض الصور عن الطلبات اللي ذكرتها .